b"\n_START_ARTICLE_\nSundarbans\n_START_SECTION_\nHist\xc3\xb2ria\n_START_PARAGRAPH_\nCasualment se sap que el regne d'Harikela s'estenia fins als Sundarbans, ja que a les fonts \xc3\xa0rabs apareix esmentat com Harkand i el golf de Bengala fou anomenat Bahr al-Harkand; no se'n sap gaireb\xc3\xa9 res m\xc3\xa9s abans del segle XV, quan un aventurer musulm\xc3\xa0 de nom Khan Jahan, o Khanja Ali, va obtenir del rei de Gaur un jagir a la zona, i va netejar la jungla a la comarca de Bagherhat (a Khulna). Va exercir plena sobirania fins a la seva mort el 1459; va construir nombroses mesquites i tombes les restes de les quals encara s\xc3\xb3n a Bagherhat i Masjidkur. Vikramaditya, un dels ministres principals de Dawud Khan Kararani, el darrer rei de Bengala o Gaur, va obtenir una concessi\xc3\xb3 als Sundarbans quan el seu sobir\xc3\xa0 es va revoltar contra Delhi, i es va establir a Iswaripur (anomenada Vasohara, que despr\xc3\xa9s va donar nom al districte de Jessore); el va succeir el seu fill Pratapaditya, heroi popular dels Sundarbans, que va dominar als dotze caps (bhuiyes) que en aquell temps tenien la possessi\xc3\xb3 efectiva del sud de Bengala, fins que fou derrotat i capturat per Man Singh, el governador mogol de Bengala (1589-1606). Els Sundarbans van romandre dins l'Imperi Mogol fins que el diwan de Bengala fou concedit a la Companyia Brit\xc3\xa0nica de les \xc3\x8dndies Orientals el 1765. El Sundarbans estaven a l'\xc3\xa8poca bastant poblats per\xc3\xb2 foren buidats per l'acci\xc3\xb3 dels pirates maghs de l'Arakan i els portuguesos a la primera meitat del segle XVIII. Sota domini brit\xc3\xa0nic foren integrats a m\xc3\xa9s d'un districte sense formar una entitat administrativa diferenciada. El principal establiment brit\xc3\xa0nic fou Port Canning al riu Matla."